**Zmluva o poskytovaní služieb podľa § 269 ods. 2 a násl. Zákona č 513/1331 Zb. Obchodný zákonník v znení neskorších predpisov**

uzavretá medzi zmluvnými stranami:

Názov: Univerzitná knižnica v Bratislave

sídlo: Michalská 1, 814 17 Bratislava

IČO: 00164631

DIČ:

V zastúpení: Ing. Silvia Stasselová, generálna riaditeľka

Kontaktná osoba vo veciach technických:

 Mgr. Vladimíra Bartovičová

 tel.: +421 918 909 482

 e-mail: vladimira.bartovicova@ulib.sk

*(ďalej v texte ako „ objednávateľ ", v príslušnom gramatickom tvare)*

Obchodné meno:

Sídlo

Zastúpený:

IČO:

DIČ:

Zápis v registri:

IBAN:

Kontaktná osoba:

ďalej v texte ako „ poskytovateľ ", v príslušnom gramatickom tvare)

**Preambula**

Objednávateľ a poskytovateľ uzatvárajú túto Zmluvu o poskytovaní služieb na upratovanie a opakované čistenie s použitím dezinfekcie na báze alkoholu (ďalej v texte ako „zmluva", v príslušnom gramatickom tvare) po predchádzajúcom zákonnom postupe objednávateľa ako verejného obstarávateľa v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov

**Článok 1**

**Predmet zmluvy**

1. Predmetom Zmluvy je úprava práv, povinností a vzájomných vzťahov medzi zmluvnými stranami pozostávajúcich a súvisiacich, s vykonávaním upratovania a opakovaného čistenia s použitím dezinfekcie na báze alkoholu (ďalej len „dezinfekcia“) v objektoch objednávateľa a ich bezprostrednom okolí, vrátane dodávky potrebných materiálov, čistiacich, dezinfekčných prostriedkov a ďalšieho spotrebného materiálu špecifikovaných v prílohách č. 1A, 1B a č. 2 Opis predmetu zákazky tejto zmluvy poskytovateľom pre objednávateľa.
2. Objednávateľ je od dohodnutého dňa začatia výkonu služieb podľa tejto Zmluvy (čl. 4.1.) až do dňa zániku tejto Zmluvy povinný umožniť poskytovateľovi prístup do priestorov budov objednávateľa na adresách, ktoré sú uvedené v prílohe č. 1 a prílohe č. 2 tejto zmluvy, v ktorých sa majú služby podľa tejto Zmluvy vykonávať, za účelom výkonu služieb poskytovateľom.
3. Pre odstránenie prípadných rozporov zmluvné strany vyhlasujú, že miestom výkonu služieb podľa tejto Zmluvy sú priestory budov objednávateľa situovaných na adresách podrobne špecifikované v prílohe č. 1 a prílohe č. 2 Opis predmetu zákazky tejto Zmluvy.

**Článok II.**

**Cena plnenia**

2.1 Cena za výkon služieb poskytovateľom podľa tejto Zmluvy bola stanovená dohodou zmluvných strán a v zmysle ponuky poskytovateľa. Cena za výkon upratovacích služieb mesačne je vo výške ........................EUR bez DPH, t.j.................,- EUR s DPH a cena za výkon dezinfekčných služieb mesačne je vo výške ...................... EUR bez DPH, t.j. ................,- EUR s DPH za riadne a včasné vykonanie všetkých služieb poskytovateľom v súlade s prílohou č. 1 a prílohou č. 2 tejto zmluvy v príslušnom mesiaci. Cena je konečná a zahŕňa všetky náklady poskytovateľa na riadny a včasný výkon dohodnutých služieb, vrátane dodávky potrebných materiálov, čistiacich a dezinfekčných prostriedkov a ďalšieho spotrebného materiálu.

2.2 Úhrada riadne a včas vykonaných služieb bude prebiehať v mesačných intervaloch na základe faktúry vystavenej poskytovateľom.

2.3 Splatnosť každej faktúry je 30 dní odo dňa doručenia faktúry objednávateľovi s tým, že právo poskytovateľa fakturovať objednávateľovi za vykonané služby začína prvým dňom mesiaca nasledujúceho po mesiaci, v ktorom boli služby vykonané.

2.4 Za služby nevykonané riadne a včas sa považujú akékoľvek a všetky služby Poskytovateľa, ktoré neboli Poskytovateľom odstránené ani po nahlásení nedostatkov Objednávateľom v lehote určenej v čl. 8.3 tejto Zmluvy. V prípade ak v príslušnom mesiaci neboli poskytovateľom služby vykonané riadne a včas v súlade s ustanoveniami tejto zmluvy, vzniká objednávateľovi nárok na zľavu z dohodnutej ceny služieb (čl. 2.1.) vo výške 100,- EUR za každú vadu (nedostatok) neodstránenú poskytovateľom v lehote určenej v čl. 8.3. tejto Zmluvy.

2.5 Zmluvné strany sa dohodli, že faktúry poskytovateľa budú vyhotovené písomne.

2.6 Na ostatné náležitosti faktúry poskytovateľa sa vzťahujú príslušné ustanovenia zák. č. 222/2004 Z. z. o dani z pridanej hodnoty, zákona. č. 431/2002 Z. z. o účtovníctve v platnom znení a súvisiace predpisy.

2.7 Objednávateľ má právo kedykoľvek odvolať poskytovanie služby „opakované čistenie s použitím dezinfekcie na báze alkoholu“. Učiní tak písomnou formou minimálne 14 dní vopred.

**Článok III.**

**Povinnosti poskytovateľa**

Poskytovateľ je povinný:

* 1. zabezpečiť upratovanie a dezinfekciu v celom rozsahu podľa špecifikácie služieb uvedenej v prílohe č. 1 a prílohe č. 2 zmluvy - Opis predmetu zákazky
	2. zabezpečiť jednotné ošatenie pracovníkov poskytujúcich služby, ktoré sú predmetom tejto zmluvy.
	3. Zabezpečiť na výkon svojej práce čistiace, dezinfekčné prostriedky a pomôcky na vlastné náklady
	4. zabezpečiť vrecia na odpad a do smetných košov, čistiace a dezinfekčné prostriedky a materiálové vybavenie.
	5. zabezpečiť na umývanie podláh v Centrálnom dátovom archíve špeciálny striekací mop
	6. bezodkladne odstrániť reklamácie na vlastné náklady
	7. kontrolovať zamestnancov ( pracovníkov) a ich výkon
	8. vykonávať náhodné kontroly zamestnancov ( pracovníkov) na požitie omamných látok,
	9. v prípade ochorenia, alebo dovolenky zamestnancov ( pracovníkov) zabezpečiť náhradu tak, aby bol zabezpečený plnohodnotný výkon služieb,
	10. poskytnúť osobné ochranné pracovné pomôcky pre pracovníkov,
	11. preškoliť pracovníkov v oblasti PO, BOZP
	12. Zástupca poskytovateľa je povinný pravidelne, min. raz za mesiac, za účelom riešenia prípadných problémov a nedostatkov zúčastniť sa na stretnutí so zástupcom objednávateľa.
	13. Poskytovateľ zodpovedá pri plnení tejto zmluvy za dodržiavanie všetkých predpisov o bezpečnosti a ochrany zdravia pri práci, rovnako zodpovedá za bezpečnosť technických zariadení používaných pri plnení tejto zmluvy, vrátane dodržiavania predpisov upravujúcich podmienky pracovného prostredia.
	14. Poskytovateľ objektívne zodpovedá za správanie osôb (vrátane osôb subdodávateľa), ktoré vykonávajú upratovacie a dezinfekčné služby a je povinný nahradiť objednávateľovi akúkoľvek škodu spôsobenú nedodržiavaním podmienok uvedených v tejto zmluve alebo nedodržaním pokynov objednávateľa.
	15. Vykonávanie nelegálnej práce je pri plnení povinností poskytovateľa podľa tejto zmluvy zakázané a poskytovateľ je povinný nahradiť objednávateľovi každú škodu, ktorá vznikne z titulu porušenia tohto ustanovenia. Porušenie zákazu nelegálnej práce poskytovateľom je podstatným porušením tejto zmluvy.
	16. Poskytovateľ je objektívne zodpovedný pri plnení povinností podľa tejto zmluvy za všetky spôsobené škody na majetku objednávateľa.
	17. Poskytovateľ je objektívne zodpovedný za ujmu na zdraví zamestnanca/zamestnancov objednávateľa, klienta/klientov objednávateľa prípadne tretích osôb, ktorá vznikla v dôsledku porušenia povinností poskytovateľom pri plnení tejto zmluvy. Vznik ujmy na zdraví na strane zamestnanca/zamestnancov a/alebo klienta/klientov objednávateľa v súvislosti s plnení povinností podľa tejto zmluvy je podstatným porušením tejto zmluvy poskytovateľom.
	18. Poskytovateľ je povinný pri plnení tejto zmluvy používať výlučne len čistiace a dezinfekčné prostriedky, ktoré sú svojim zložením vhodné na použitie v budovách objednávateľa a ich používanie je schválené vecne príslušným orgánom verejnej správy.
	19. Poskytovateľ je povinný na pokyn objednávateľa použiť iný čistiaci alebo dezinfekčný prostriedok na čistenie alebo dezinfekciu konkrétnych vecí /zariadení objednávateľa, pokiaľ si to vlastnosti konkrétnej veci / zariadenia vyžadujú.
	20. Poskytovateľ je pri poskytovaní upratovacích a dezinfekčných služieb povinný používať výlučne vlastné technické a materiálne vybavenie. Používanie technického a materiálového vybavenia objednávateľa sa zakazuje. Porušenie zákazu poskytovateľom je podstatným porušením tejto zmluvy.
	21. **Poskytovateľ určuje** prostredníctvom tejto zmluvy **riadiaceho pracovníka, oprávneného pre bežnú komunikáciu s objednávateľom vo veciach týkajúcich sa manažmentu poskytovania upratovacích a dezinfekčných služieb u objednávateľa**: .......................... ( meno, priezvisko, telefón, e-mail)

Tento riadiaci pracovník je povinný byť k dispozícií objednávateľovi min. 1 x za mesiac, za účelom výkonu kontroly vykonanej práce. Riadiaci pracovník nie je oprávnený konať v mene poskytovateľa vo veciach právnych, t. j. nie je oprávnený konať v mene poskytovateľa a uskutočňovať úkony súvisiace s prípadnou zmenou obsahu tejto zmluvy, okrem prípadu kedy je táto osoba zároveň štatutárnym zástupcom poskytovateľa alebo je poskytovateľom na vyššie uvedené úkony splnomocnená na základe úradne overeného splnomocnenia.

* 1. Poskytovateľ je vždy povinný označiť zreteľným spôsobom začiatok a koniec miesta prípadne plochy, kde vykonávajú upratovacie a dezinfekčné služby z dôvodu predchádzania úrazom zamestnancov objednávateľa, klientov objednávateľa prípadne tretích osôb nachádzajúcich sa v priestoroch objednávateľa. Porušenie tejto povinnosti je podstatným porušením zmluvy.
	2. V prípade, ak nebolo z objektívnych dôvodov možné, ktorúkoľvek časť sídla objednávateľa upratať, vyčistiť, vydezinfikovať prípadne v nej vykonať akúkoľvek činnosť, ktorú je povinný poskytovateľ vykonať podľa tejto zmluvy, je povinný poskytovateľ túto skutočnosť najneskôr v nasledujúci deň objednávateľovi písomne oznámiť a určiť po predchádzajúcej dohode s objednávateľom nový termín. Za písomné oznámenie sa považuje aj oznámenie emailom.

**Článok IV**

**Práva a povinnosti objednávateľa**

* 1. Objednávateľ sa zaväzuje pre poskytovateľa zabezpečiť, z dôvodu umožnenia plnenia predmetu tejto zmluvy, primerané skladovacie a uzamykateľné priestory na prezliekanie pracovníkov a uloženie pracovných a čistiacich prostriedkov, vysávača a ostatného pracovného náradia.
	2. Objednávateľ sa zaväzuje zabezpečiť také podmienky pre vykonávanie služieb poskytovateľom, aby mohol bez obmedzenia vykonávať predmet tejto zmluvy.
	3. Objednávateľ je povinný dohodnúť režim výkonu služieb v súlade s touto zmluvou. Akékoľvek zmeny budú poskytovateľovi okamžite oznámené.
	4. Objednávateľ je povinný poskytnuté služby, ktoré sú predmetom tejto zmluvy skontrolovať, a v prípade ich riadneho a včasného vykonania prevziať a uhradiť cenu podľa článku 5 tejto zmluvy.
	5. V objektoch, resp. v ich bezprostrednej blízkosti sa objednávateľ zaväzuje zabezpečiť nádoby na uloženie denného odpadu.
	6. Objednávateľ znáša náklady za spotrebovanú elektrickú energiu a vodu pri upratovaní a čistení.
	7. Objednávateľ zabezpečí funkčnosť technických a sociálnych zariadení v objekte pre odber čistej a teplej vody a likvidovanie odpadovej vody.

**Článok V**

**Termín, spôsob a čas plnenia služieb**

* 1. Poskytovateľ sa zaväzuje vykonať predmet zmluvy – upratovacie a dezinfekčné služby podľa tejto zmluvy po dobu 24 mesiacov odo dňa nadobudnutia účinnosti tejto zmluvy .
	2. Poskytovateľ zabezpečí upratovacie a dezinfekčné služby podľa harmonogramu (rozpisu) upratovacích a dezinfekčných služieb podľa prílohy č. 1A, 1B a prílohy č.2 „Opis predmetu zákazky“ .
	3. Pod pojmom upratovanie sa rozumie najmä udržiavanie čistoty a poriadku v objektoch objednávateľa, odstránenie špiny a nečistôt v objektoch objednávateľa, vrátane vynášania odpadu do kontajnerov a ďalšie služby určené podľa prílohy č. 1 a prílohy č. 2, ktoré sú neoddeliteľnou súčasťou tejto zmluvy.

**Článok VI**

**Ustanovenia o subdodávateľoch**

* 1. V prípade, že poskytovateľ bude časť predmetu Zmluvy realizovať subdodávateľmi, je povinný uviesť v prílohe č. 5 tejto Zmluvy údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia a zároveň informáciou o ich zápise do registra partnerov verejného sektora (ďalej „register“) v súlade so zákonom č. 315/2016 Z. z. o registri partnerov verejného sektora.
	2. Pravidlá pre zmenu subdodávateľov počas plnenia zmluvy:

a) V prípade, že poskytovateľ bude časť predmetu zmluvy realizovať subdodávateľmi, je povinný v termíne najneskôr 5 pracovných dní pred nástupom nového subdodávateľa/ov predložiť aktualizovaný zoznam subdodávateľov s informáciou o ich zápise do registra partnerov verejného sektora (ďalej „register“), ak sa zápis do registra partnerov na takéhoto subdodávateľa vzťahuje podľa zákona č. 315/2016 Z. z. o registri partnerov verejného sektora. Nesplnenie tejto povinnosti sa považuje za vážne porušenie zmluvy.

b) Poskytovateľ je povinný objednávateľovi poskytnúť písomnú informáciu o tom, či každý subdodávateľ má splnenú povinnosť v súlade s príslušnými ustanoveniami zákona č. 315/2016 Z. z. o registri partnerov verejného sektora, byť zapísaný v registri, ak sa na neho takáto povinnosť vzťahuje.

c) K zmene subdodávateľa môže dôjsť len po písomnom odsúhlasení objednávateľom, na základe doručeného aktualizovaného zoznamu subdodávateľov.

* 1. V prípade, že poskytovateľ bude časť predmetu zmluvy realizovať subdodávateľmi, je povinný v termíne do 14 kalendárnych dní od vyžiadania objednávateľom, preukázať písomným potvrdením od subdodávateľov, že si splnil finančné záväzky voči nim v rozsahu vykonaných služieb, a že nemá voči nim žiadne záväzky po lehote splatnosti. V prípade, že takéto potvrdenie nepredloží a nepredloží ani iné potvrdenie, ktoré by jednoznačne preukázalo, že nemá voči subdodávateľom neuhradené záväzky po lehote splatnosti, môžu mu byť pozastavené všetky ďalšie platby až do doby, keď preukáže úhradu týchto záväzkov.
	2. Objednávateľ si zároveň ponecháva právo uhradiť platby za upratovacie a dezinfekčné služby priamo subdodávateľovi podľa bodu 5 tohto článku, ktorý poskytol služby pre dodávateľa, ak o to subdodávateľ požiada, preukáže sa platnou zmluvou a zápisom v zozname subdodávateľov a zodpovedný pracovník objednávateľa podľa článku 3.21 tejto zmluvy potvrdí poskytnutie služby subdodávateľom v riadnom termíne a primeranej kvalite. Takúto úhradu objednávateľ poskytovateľovi vopred oznámi. V oznámení uvedie dôvody takejto úhrady subdodávateľovi a súpis upratovacích a dezinfekčných služieb, ktoré subdodávateľ požaduje uhradiť.
	3. Proti nenáležitej platbe podľa bodu 4 tohto článku sa môže poskytovateľ brániť písomnou námietkou doručenou do 5 pracovných dní odo dňa obdržania oznámenia od objednávateľa, ktorej súčasťou budú dôkazy (napr. zmluva so subdodávateľom, bankový výpis a pod.). Po preskúmaní námietok môže objednávateľ od platby upustiť, upraviť jej výšku a rozsah alebo ju vyplatiť podľa žiadosti subdodávateľa. Po márnom uplynutí lehoty na námietky môže objednávateľ subdodávateľa vyplatiť.
	4. Pri vykonávaní časti plnenia tejto zmluvy subdodávateľom má poskytovateľ zodpovednosť, akoby plnenie vykonával sám.

**Článok VII**

**Zodpovednosť za škodu**

* 1. Zodpovednosť poskytovateľa za škodu, ktorá vznikla porušením povinností poskytovateľa podľa tejto zmluvy je objektívna. Pri škodách, za ktoré poskytovateľ zodpovedá, a ktoré vznikli v dôsledku porušenia jeho zmluvných povinností, je poskytovateľ povinný nahradiť objednávateľovi vzniknutú škodu v celom rozsahu.
	2. Poskytovateľ je objektívne zodpovedný za škodu na majetku objednávateľa, ktorá vznikla pri dodaní tovaru poskytovateľovi treťou osobou v sídle objednávateľa.
	3. Poskytovateľ je objektívne zodpovedný za škodu na zdraví klientov objednávateľa, zamestnancov objednávateľa prípadne tretích osôb, ktorá vznikla v dôsledku:

a) nesprávneho označenia miesta poskytovateľom, kde práve prebieha poskytovanie služieb podľa tejto zmluvy,

b) neoznačenia miesta poskytovateľom, kde práve prebieha poskytovanie služieb podľa tejto zmluvy,

c) použitia nevhodných čistiacich prostriedkov poskytovateľom.

* 1. Objednávateľ je povinný bezodkladne, najneskôr do 3 pracovných dní odo dňa zistenia škody oznámiť poskytovateľovi vzniknutú škodu spôsobenú výkonnými pracovníkmi a v súčinnosti s poskytovateľom škodu prešetriť.
	2. Objednávateľ zodpovedá v plnom rozsahu za škodu ním spôsobenú na majetku a veciach poskytovateľa a veciach pracovníkov výlučne len pre prípad, ak boli uložené na vopred určenom mieste podľa článku 4.1 tejto zmluvy.
	3. Poskytovateľ objektívne zodpovedá za škodu na majetku, nachádzajúcom sa v priestoroch objednávateľa spôsobenú pracovníkmi. Poskytovateľ prehlasuje, že má uzatvorené riadne poistenie pre prípad zodpovednosti za škody vzniknuté z jeho podnikateľskej činnosti v poisťovni ................................................. a to vo výške poistného krytia minimálne vo výške 20 000 eur. Takéto poistenie musí byť platné počas celého trvania zmluvy. Poistná zmluva (originál alebo úradne overená kópia) tvorí neoddeliteľnú prílohu č.3 tejto zmluvy.

 **Článok VIII**

**Reklamácia poskytovaných služieb**

* 1. Poskytovateľ objektívne zodpovedá za riadne a včasné vykonanie upratovacích a dezinfekčných služieb v súlade s touto zmluvou. Poskytovateľ je povinný vykonávať činnosti súvisiace s výkonom svojich povinností podľa tejto zmluvy riadne a včas.
	2. Pre prípad, ak poskytovateľ prostredníctvom ním poverených pracovníkov nevykonáva činnosti súvisiace s plním predmetu Zmluvy riadne a včas, objednávateľ oznámi reklamáciu služieb bezodkladne telefonicky poverenému riadiacemu pracovníkovi poskytovateľa podľa článku 3.21. Oznámenie vád musí obsahovať miesto, popis a rozsah vád, dátum ich zistenia.
	3. Poskytovateľ je povinný vybaviť reklamáciu objednávateľa najneskôr do 24 (dvadsaťštyri) hodín. Omeškanie poskytovateľa s vybavením reklamácie je podstatným porušením tejto zmluvy.
	4. Riadnym vybavením reklamácie sa pre účely tejto zmluvy rozumie odstránenie namietaných skutočností v reklamácii poskytovateľom v lehote najneskôr do 24 (dvadsaťštyri) hodín.
	5. Zmluvné strany sa dohodli, že ak poskytovateľ reklamáciu objednávateľa nevybaví riadne a včas podľa tejto zmluvy, je povinný zaplatiť objednávateľovi zmluvnú pokutu vo výške 100 eur (slovom desať eur) za každý jeden deň omeškania poskytovateľa s vybavením reklamácie.
	6. Zmluvné strany sa dohodli, že ak poskytovateľ nevybaví reklamáciu objednávateľa riadne a včas, poskytovateľov nárok na dohodnutú cenu služieb za daný mesiac podľa tejto zmluvy sa znižuje o 5% , slovom päť percent(ďalej „zľava vo výške 5%", v príslušnom gramatickom tvare).
	7. Poskytovateľ v prípade vzniku nároku objednávateľa na zľavu vo výške 5% podľa tejto zmluvy, je povinný vystaviť účtovný doklad - faktúru s výškou svojej odmeny zníženej o zľavu vo výške 5%.
	8. Ak poskytovateľ nevystaví účtovný doklad - faktúru s výškou svojej odmeny zníženej o zľavu vo výške 5%, objednávateľ nie je v omeškaní so zaplatením odmeny poskytovateľa za daný mesiac.
	9. Riadnym vybavením reklamácie poskytovateľom sa pre účely tejto zmluvy rozumie aj prípad, ak poskytovateľ odmieta dôvodnosť reklamácie objednávateľa z dôvodu, že nie je zodpovedný za namietané skutočnosti uvedené v reklamácii. Pre prípad, ak poskytovateľ odmieta dôvodnosť reklamácie objednávateľa, je povinný v lehote najneskôr do 24 (dvadsaťštyri) hodín upovedomiť objednávateľa prostredníctvom elektronickej pošty - mailom o odmietnutí dôvodnosti reklamácie.
	10. Elektronická pošta - email musí obsahovať dôvody odmietnutia dôvodnosti reklamácie objednávateľa. Dôvody odmietnutia reklamácie zároveň poskytovateľ odošle aj poštou alebo písomne doručí do podateľne objednávateľa. Pre účely tejto zmluvy sa dôvodmi rozumejú najmä dôvody vyplývajúce z tejto zmluvy alebo zákonné dôvody. V prípade neplnenia predmetu zmluvy poskytovateľom po dobu dlhšiu ako 15 pracovných dní nemá poskytovateľ právo na cenu mesačného plnenia v dohodnutom rozsahu, môže však vyúčtovať pomernú časť ceny mesačného plnenia za obdobie, v ktorom plnenie riadne poskytoval.

**Článok IX**

**Doba účinnosti a ukončenie zmluvy**

* 1. Zmluva sa uzatvára na dobu určitú, a to na 24 mesiacov odo dňa nadobudnutia jej účinnosti.
	2. Každá zo zmluvných strán je oprávnené túto zmluvu písomne vypovedať bez udania dôvodu v **trojmesačnej výpovednej lehote**, ktorá začína plynúť v prvý deň nasledujúceho mesiaca po doručení písomnej výpovede druhej strane.
	3. Účinnosť tejto zmluvy môžu zmluvné strany ukončiť prostredníctvom písomnej dohody.
	4. Od zmluvy možno písomne odstúpiť v prípadoch, ktoré stanovuje táto zmluva a ust. § 344 a násl. Obchodného zákonníka.
	5. Objednávateľ a poskytovateľ sa dohodli, že objednávateľ je oprávnený od tejto zmluvy písomne odstúpiť v prípade:

a) podstatného porušenia zmluvy poskytovateľom,

b) ak súd rozhodol o začatí konkurzného konania týkajúceho sa poskytovateľa ako dlžníka,

c) ak poskytovateľ vstúpi do likvidácie,

d) ak je poskytovateľ v omeškaní s poskytovaním upratovacích služieb podľa tejto zmluvy,

e) ak zamestnanci poskytovateľa hrubo porušujú pokoj a poriadok v sídle objednávateľa

f) v prípadoch uvedených v § 19 zákona o verejnom obstarávaní

* 1. Poskytovateľ je oprávnený od tejto zmluvy písomne odstúpiť v prípade, ak je objednávateľ v omeškaní s úhradou ceny za poskytnuté služby viac ako 30 dní.
	2. Odstúpením od zmluvy zanikajú všetky práva a povinnosti strán zo zmluvy. Odstúpenie od zmluvy sa však nedotýka nároku na náhradu škody vzniknutej porušením zmluvy, nároku na zaplatenie zmluvnej pokuty a iných ustanovení zmluvy, ktoré podľa prejavenej vôle strán alebo vzhľadom na svoju povahu majú trvať aj po ukončení zmluvy.
	3. Pokiaľ nie je v tejto zmluve uvedené inak, všetky oznámenia, vyhlásenia, žiadosti, výzvy a iné úkony v súvislosti s touto zmluvou a jej plnením (ďalej len „Písomnosti") musia byť urobené v písomnej forme a doručené na adresu druhej zmluvnej strany uvedenú v záhlaví tejto zmluvy. Písomnosť sa považuje za doručenú pokiaľ v tejto zmluve nie je uvedené inak za nasledovných podmienok:

a) v prípade osobného doručovania odovzdaním Písomnosti osobe oprávnenej prijímať písomnosti za túto zmluvnú stranu a podpisom takej osoby na doručenke a/alebo kópii doručovanej Písomnosti, alebo odmietnutím prevzatia Písomnosti takou osobou;

b) v prípade doručovania prostredníctvom Slovenskej pošty, a. s. alebo iného doručovateľa doručením na adresu zmluvnej strany a v prípade doporučenej zásielky odovzdaním Písomnosti osobe oprávnenej prijímať písomnosti za túto zmluvnú stranu a podpisom takej osoby na doručenke, najneskôr však uplynutím desiatich (10) dní odo dňa odoslania, a to bez ohľadu na úspešnosť doručenia.

**Článok X**

**Zmluvná zábezpeka**

* 1. Najneskôr ku dňu podpisu tejto zmluvy Poskytovateľ zložil na bankový účet Objednávateľa zábezpeku vo výške 5 % z celkovej zmluvnej ceny v EUR s DPH, teda vo výške............................... EUR. Táto zábezpeka slúži na úhradu zmluvných sankcií, náhrady škody a ostatných pohľadávok, ktoré vzniknú Objednávateľovi voči Poskytovateľovi na základe tejto zmluvy alebo v súvislosti s ňou. V prípade vzniku pohľadávky Objednávateľa voči Poskytovateľovi, Objednávateľ oznámi Poskytovateľovi výšku tejto pohľadávky a jej úhradu zo sumy zloženej zábezpeky. Výška zloženej zábezpeky sa tým zníži o príslušnú sumu a Poskytovateľ je povinný najneskôr do 7 dní po doručení takéhoto oznámenia zaplatiť Objednávateľovi (prevodom na bankový účet) takú sumu, ktorou doplní zloženú zábezpeku na dohodnutú výšku 5 % z celkovej zmluvnej ceny v EUR s DPH. Nedoplnenie sumy zábezpeky podľa predchádzajúcej vety v stanovenej lehote je porušením zmluvnej povinnosti podstatným spôsobom. V prípade, ak nedošlo k uplatneniu žiadnych zmluvných sankcií zo strany objednávateľa voči poskytovateľovi počas prvých 6 mesiacov od platnosti tejto Zmluvy, je Objednávateľ povinný vrátiť zábezpeku Poskytovateľovi najneskôr do 7 dní od uplynutia 6 mesiacov od platnosti zmluvy. V prípade, ak dôjde k uplatneniu zmluvných sankcií zo strany objednávateľa voči poskytovateľovi počas prvých 6 mesiacoch od platnosti tejto zmluvy, je objednávateľ oprávnený predĺžiť realizačnú zábezpeku o ďalších 6 mesiacov, teda v maximálnom trvaní 12 mesiacov od platnosti zmluvy. Po uplynutí 12 mesiacov od platnosti zmluvy je Objednávateľ povinný vrátiť zábezpeku Poskytovateľovi najneskôr do 7 dní od uplynutia 12 mesiacov od platnosti zmluvy.
	2. Zábezpeku podľa predchádzajúceho bodu môže zložiť Poskytovateľ aj vo forme bankovej záruky, ktorá umožní jej uplatnenie v zmysle predchádzajúceho bodu na uhrádzanie tam uvedených pohľadávok a v tejto bankovej záruke musí byť jedinou podmienkou uhradenia pohľadávky nárok vznesený Objednávateľom bez dodatočných obmedzení stanovených bankou alebo poskytovateľom. V prípade čerpania finančných prostriedkov z bankovej záruky, je poskytovateľ povinný doplniť výšku bankovej záruky do 7 dní tak aby zodpovedala požadovanej výške, teda ....................,-EUR. Nedoplnenie sumy zábezpeky podľa predchádzajúcej vety v stanovenej lehote je porušením zmluvnej povinnosti podstatným spôsobom. V prípade, ak nedošlo k uplatneniu žiadnych zmluvných sankcií zo strany objednávateľa voči zhotoviteľovi počas prvých 6 mesiacov od platnosti tejto Zmluvy, je Objednávateľ povinný vrátiť záručnú listinu Poskytovateľovi najneskôr do 7 dní od uplynutia 6 mesiacov od platnosti zmluvy. V prípade, ak dôjde k uplatneniu zmluvných sankcií zo strany objednávateľa voči poskytovateľovi počas prvých 6 mesiacoch od platnosti tejto zmluvy, je poskytovateľ povinný predĺžiť realizačnú zábezpeku o ďalších 6 mesiacov, teda v maximálnom trvaní 12 mesiacov od platnosti zmluvy. Po uplynutí 12 mesiacov od platnosti zmluvy je Objednávateľ povinný vrátiť záručnú listinu Poskytovateľovi najneskôr do 7 dní od uplynutia 12 mesiacov od platnosti zmluvy, ak už nemá žiadne nároky, ktoré by z nej mohol uplatňovať.
	3. Poskytnutie bankovej záruky podľa bodu 10.2 sa musí riadiť ustanoveniami § 313 a nasl. zákona č. 513/1991 Zb. Obchodného zákonníka v znení neskorších predpisov. V bankovej záruke musí banka písomne vyhlásiť, že neodvolateľne a bez akýchkoľvek námietok na prvú výzvu uspokojí objednávateľa uhradením peňažnej sumy alebo peňažných súm v akejkoľvek výške, ktorých celková výška neprekročí peňažnú sumu, ktorú objednávateľ požaduje ako zábezpeku na splnenie zmluvných záväzkov v prípade, ak poskytovateľ porušuje svoje záväzky vyplývajúce mu zo zmluvy a všeobecne záväzných právnych predpisov.
	4. Banková záruka podľa bodu 10.2 musí byť platná prvých šesť mesiacov od platnosti zmluvy. Pokiaľ dôjde k uplatneniu zmluvných sankcií zo strany objednávateľa voči poskytovateľovi počas prvých 6 mesiacov od platnosti zmluvy, musí byť banková záruka platná prvých 12 mesiacov od platnosti zmluvy.
	5. V bankovej záruke podľa bodu 10.2 musí banka vyhlásiť, že uspokojí objednávateľa ako veriteľa do výšky peňažnej sumy.................. eur (slovom: ................. eur), čo predstavuje 5 % z navrhovanej zmluvnej ceny v EUR s DPH, na základe jeho prvej písomnej žiadosti bez vznášania akýchkoľvek námietok v prípade, ak si poskytovateľ ako dlžník nebude plniť svoje záväzky vyplývajúce mu z tejto Zmluvy (najmä avšak bez obmedzenia vád na základe reklamácií).
	6. Dôkaz o zložení zmluvnej zábezpeky podľa bodu 10.1 (potvrdenie o zrealizovaní platby) alebo bodu 10.2. ( Banková záruka ) bude neoddeliteľnou prílohou č. 4 zmluvy.

**Článok XI**

**Ostatné dojednania**

* 1. Poskytovateľ je povinný zachovávať mlčanlivosť o skutočnostiach a veciach, o ktorých sa dozvedel pri vykonávaní služieb, pričom znáša právne následky porušenia tejto povinnosti.
	2. Objednávateľ a poskytovateľ sa dohodli, že poskytovateľ je povinný zaplatiť objednávateľovi zmluvnú pokutu vo výške 100 Eur za každý jeden aj začatý deň omeškania poskytovateľa s poskytnutím upratovacích a dezinfekčných služieb.
	3. Objednávateľ môže odstúpiť od zmluvy, uzavretej s poskytovateľom, ktorý nebol v čase uzavretia zmluvy zapísaný v registri partnerov verejného sektora, ak mal povinnosť zapisovať sa do registra partnerov alebo ak bol vymazaný z registra partnerov verejného sektora alebo ktorého subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra, nie sú zapísaní v registri partnerov verejného sektora partnerov verejného sektora.

**Článok XII**

**Záverečné ustanovenia**

* 1. Táto zmluva nadobúda platnosť dňom jej podpisu obidvoma zmluvnými stranami a účinnosť deň nasledujúci po zverejnení zmluvy podľa § 47a zákona č. 40/1964 Zb. Občiansky zákonník v znení neskorších predpisov. Za povinné zverejnenie zmluvy zodpovedá objednávateľ.
	2. Práva a povinnosti zmluvných strán neupravené touto zmluvou sa riadia ustanoveniami zákona č. 345/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ustanoveniami zákona č. 513/1991 Zb. Obchodný zákonník v znení neskorších predpisov a ďalšími všeobecne záväznými právnymi predpismi Slovenskej republiky a právne záväznými aktmi Európskej únie.
	3. Na zmeny tejto zmluvy sa primerane aplikujú ust. § 18 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov.
	4. Spory vzniknuté medzi zmluvnými stranami z tejto zmluvy sa zmluvné strany zaväzujú riešiť prednostne vzájomnými rokovaniami zmiernou cestou. Pokiaľ takéto riešenie nebude úspešné, zmluvné strany sa zaväzujú riešiť prípadné spory cestou príslušných súdov Slovenskej republiky.
	5. Táto zmluva je vyhotovená v štyroch rovnopisoch, z ktorých dva si ponecháva objednávateľ a dva poskytovateľ.
	6. Zmluvné strany vyhlasujú, že obsah zmluvy im je známy, plne s ním súhlasia a preto zmluvu na znak bezvýhradného súhlasu s celým jej textom podpisujú.
	7. Neoddeliteľnou súčasťou zmluvy sú nasledovné prílohy:

Príloha č. 1 Opis predmetu zákazky: Špecifikácia služieb ( totožná s prílohou č. 1A, 1B súťažných podkladov)

Príloha č. 2 Opis predmetu zákazky Plochy UKB ( totožná s prílohou č. 2 súťažných podkladov)

Príloha č. 3 Poistná zmluva

Príloha č. 4 dôkaz o zložení zmluvnej zábezpeky podľa bodu 10.1 alebo bodu 10.2 zmluvy ( potvrdenie o zrealizovaní platby alebo banková záruka)

Príloha č. 5 zoznam subdodávateľov

V Bratislave dňa ...................................... V ......................... dňa ........................

................................................................... ............................................................

Ing. Silvia Stasselová

generálna riaditeľka

Univerzitná knižnica v Bratislave